Diari Oficial de la Generalitat Valenciana


Sumari del DOGV 4095, del 27-09-2001 (2001/9158)

RESOLUCIÓ de 14 de setembre de 2001 de la Direcció General d'Ordenació i Innovació Educativa i Política Lingüística per la qual es dicten instruccions per a l'organització i funcionament dels programes de garantia social de les modalitats de Formació Ocupació, Iniciació Professional i per a Alumnat amb Necessitats Educatives Especials, per al curs 2001/2002, promoguts per entitats col·laboradores i centres públics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4095

Data del DOGV
:   27-09-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/9158


Data del document
:   14-09-2001

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

RESOLUCIÓ de 14 de setembre de 2001 de la Direcció General d'Ordenació i Innovació Educativa i Política Lingüística per la qual es dicten instruccions per a l'organització i funcionament dels programes de garantia social de les modalitats de Formació Ocupació, Iniciació Professional i per a Alumnat amb Necessitats Educatives Especials, per al curs 2001/2002, promoguts per entitats col·laboradores i centres públics. [2001/M9158]
  
L'Orde de 22 de març de 1994 (DOGV núm. 2.269 de 18 de maig) de les conselleries de Cultura, Educació i Ciència i de Treball i Afers Socials, ha regulat els programes de garantia social durant el període d'implantació anticipada del segon cicle de l'Educació Secundària Obligatòria.
  
Generalitzada la implantació de l'Educació Secundària Obligatòria, les conselleries de Cultura, Educació i Ciència i d'Ocupació, han regulat per mitjà de l'Orde conjunta de 24 de febrer de 2000 (DOGV núm. 3.708 de 14.03.2000), modificada per Orde de data 16 de març de 2001 (DOGV núm. 3.971, 2.04.2001), els aspectes essencials dels programes de garantia social a desenrotllar en l'àmbit territorial de la Comunitat Valenciana.
  
Per mitjà de la Resolució de 3 d'abril de 2001 de les direccions generals de Centres Docents i d'Ordenació i Innovació Educativa i Política Lingüística s'aproven les bases per al desenrotllament de les modalitats d'Iniciació Professional i per a Alumnat amb Necessitats Educatives Especials dels programes de garantia social, en instituts d'Educació Secundària i en centres públics específics d'Educació Especial per al curs 2001/2002.
  
L'anterior convocatòria per a centres públics va ser resolta per mitjà de les resolucions de les direccions generals de Centres Docents i d'Ordenació i Innovació Educativa i Política Lingüística de 15 de juny de 2001 (DOGV núm. 4.029, 26.06.2001) i de 7 d'agost de 2001 (DOGV núm. 4.076, 31.08.2001), per les que s'han aprovat un total de 71 programes.
  
Finalment, a través de l'Orde de 6 de juny de 2001, de les conselleries de Cultura i Educació i d'Economia, Hisenda i Ocupació (DOGV núm. 4.031, 28.06.2001), s'aproven les bases reguladores i el procediment general per a la concessió de subvencions per al desenrotllament de programes de garantia social i es convoquen per al curs 2001-2002.
  
Resolta l'anterior orde a través de la Resolució del director general d'Ordenació, Innovació Educativa i Política Lingüística de data 13 d'agost de 2001 (DOGV núm. 4.071 de 24 d'agost de 2001), i de les corresponents resolucions individualitzades del director general de Formació i Qualificació Professional, per les quals s'aproven un total de 165 programes de garantia social per al curs 2001-2002, resulta convenient dictar, a l'empara del que establix la disposició final primera de l'Orde de 24 de febrer de 2000 (DOGV núm. 3.708 de 14.03.2000), modificada per Orde de data 16 de març de 2001 (DOGV núm. 3.971, de 02.04.2001), instruccions que regulen l'organització dels mencionats programes en cadascuna de les seues modalitats.
  
Explicitats prou els aspectes relatius a les modalitats, objectius, estructura i duració, així com a la matriculació de l'alumnat dels programes de garantia social tant en l'Orde conjunta de 24 de febrer de 2000 (DOGV núm. 3.708 de 14.03.2000), modificada per Orde de data 16 de març de 2001 (DOGV núm. 3.971, de 02.04.2001), com en l'Orde de 6 de juny de 2001, de les conselleries de Cultura i Educació i d'Economia, Hisenda i Ocupació (DOGV núm. 4.031, 28.06.2001), per la qual s'aproven les bases reguladores de la convocatòria 2001/2002, i en la Resolució de 3 abril de 2001, convocatòria per al desenrotllament de programes de garantia social en centres públics, en la present resolució s'arrepleguen les instruccions més rellevants i de caràcter pràctic per al seu funcionament i organització.
  
Per tot això, resolc:
  
Primer
  
S'aproven les instruccions que figuren en l'annex I de la present resolució.
  
Segon
  
Les presents instruccions seran d'aplicació durant el curs 2001-2002, per als programes aprovats per la resolució corresponent i organitzats bé per entitats col·laboradores, bé per centres públics.
  
Tercer
  
El Servei d'Inspecció Educativa vetlarà al llarg del curs pel compliment de les presents instruccions i supervisarà el procés de compliment dels documents establits en la present resolució.
  
València, 14 de setembre de 2001.- El director general d'Ordenació i Innovació Educativa i Política Lingüística: Josep Vicent Felip i Monlleó.
  
ANNEX I
  
Instruccions per a l'organització i funcionament dels programes de garantia social.
  
Primer. Assistència
  
1. A fi de rendibilitzar al màxim l'acció formativa i orientadora de cada programa de garantia social, es fa necessari evitar, en la mesura que es puga, l'absentisme i la matriculació irregular.
  
2. Per a això, cada entitat arbitrarà les mesures que estime oportunes, per a mantindre la continuïtat i estabilitat de l'alumnat durant el desenrotllament del programa: registres d'assistència, règim d'estímuls i sancions, avisos a les famílies. Tot això degudament consensuat per l'equip docent i l'alumnat, i arreplegat per escrit en el Reglament de Règim Interior que es farà públic a través dels mitjans que es consideren oportuns: díptics, cartellera o semblant.
  
3. Les entitats promotores donaran compte mensualment de les altes i baixes de l'alumnat a la Direcció General d'Ordenació i Innovació Educativa i Política Lingüística, a la Inspecció Educativa i si és procedent, a les àrees territorials d'ocupació.
  
4. Les entitats tindran en compte la data de terme de matriculació d'acord amb l'apartat 14.1 de l'Orde de 6 de juny del 2001, de les conselleries de Cultura i Educació i d'Economia, Hisenda i Ocupació (DOGV núm. 4.031, de 28.06.2001) sobre les bases reguladores dels programes de garantia social.
  
Segon. Documentació
  
Els documents que s'enumeren a continuació han de quedar arxivats en el centre a disposició de la Inspecció Educativa i del personal de les unitats de gestió dels programes de garantia social de la Conselleria de Cultura i Educació i, si és procedent, de la Conselleria d'Economia, Hisenda i Ocupació.
  
A) Documents de matrícula (per a incloure en l'expedient de l'alumne).
  
- Imprés de matrícula degudament emplenat, segons el model de l'annex III.
  
- 2 fotografies tamany carnet.
  
- Fotocòpia del document nacional d'identitat que acredite el requisit d'edat.
  
- Fotocòpia del llibre d'escolaritat.
  
- Informes i certificats.
  
B) Expedient de l'alumne/a.
  
- Carpeta-expedient (a ser possible de cartolina) (annex IV) en la qual es registra:
  
- Avaluació Inicial, pàgina 2.
  
- Síntesi Avaluació Contínua, pàgina 3.
  
- Orientació Final, pàgina 4.
  
- Avaluació Contínua Individual.
  
C) Documents organitzatius i de programació.
  
- Calendari.
  
- Horaris.
  
- Fitxes dels professors/es.
  
- Programació general.
  
- Criteris d'avaluació per àrees.
  
- Programacions didàctiques (específica, bàsica, laboral, tutoria, complementàries).
  
- Registres de coordinació, revisió i seguiment...
  
- Llibre d'actes de les reunions.
  
- Llibre de visites d'inspecció.
  
- Llibre d'inventari de materials, maquinària i utillatge.
  
D) Documents finals.
  
- Acta final.
  
- Consell orientador (pàgina 4 de l'annex IV).
  
- Certificats.
  
- Memòria.
  
E) Documents econòmics.
  
- Pressupost inicial.
  
- Justificació i factures d'inversió.
  
- Justificació i factures de despeses corrents.
  
- Inventaris.
  
- Balanç final.
  
- Llibres de comptabilitat.
  
Tercer. Les pràctiques en centres de treball
  
1. Les pràctiques dels programes de garantia social es desenrotllaran d'acord amb el que preveu l'apartat 7 de l'Orde de 24 de febrer de 2000 (DOGV núm. 3.708, 14.03.2000), modificada per Orde de data 16 de març del 2001 (DOGV núm. 3.97, 02.04.2001).
  
2. En el present curs escolar les pràctiques per a les modalitats d'Iniciació Professional i per a Alumnat amb Necessitats Educatives Especials, es realitzaran, preferentment, en dates compreses entre l'1 de febrer i el 30 de maig de 2002 i la seua duració màxima serà de 150 hores per alumne/a.
  
3. Amb posterioritat a la dita data, les activitats i horaris hauran de seguir amb normalitat fins a la conclusió del curs. L'últim període serà útil per a recapitular el que ha fet i portar a terme una tasca de síntesi i reflexió entorn de l'aprenentatge en centres de treball.
  
4. Cada programa de garantia social organitza l'àrea de Formació Professional Específica, corresponent al seu perfil o ofici, per mòduls. El nombre de mòduls que integren un programa no sol superar els 5 si es tenen en compte les 540 hores que li corresponen a la dita àrea.
  
5. En les modalitats d'Iniciació Professional i per a Alumnat amb Necessitats Educatives Especials, els centres i entitats promotores, poden optar per realitzar - amb caràcter voluntari - un mòdul de Formació en Centres de Treball o de Pràctiques:
  
a) Este mòdul consistix en la realització d'un programa formatiu en un context real de treball i els continguts del qual es desenrotllen a través de les realitzacions professionals pròpies del perfil professional del programa.
  
El Mòdul de Pràctiques afavorix que l'alumnat complemente en l'empresa la competència professional obtinguda en el centre educatiu, desenrotllant les funcions pròpies a l'ofici, coneixent l'organització del procés productiu o de servicis i les relacions sociolaborals.
  
b) Els seus objectius són els següents:
  
- Complementar la formació i competència professional de l'alumnat en contextos reals de treball.
  
- Afavorir el coneixement de l'organització productiva corresponent al perfil professional per part de l'alumnat del programa.
  
- Afavorir la inserció laboral dels jóvens i la relació entre els centres educatius i les empreses d'un determinat sector, localitat o comarca.
  
c) Per a possibilitar la realització de les pràctiques s'establix el concert de col·laboració. El concert de col·laboració és l'acord formal entre un centre educatiu o entitat promotora de programes de garantia social, i una empresa o institució que oferix llocs formatius per a realitzar les pràctiques. Les seues característiques principals són les següents:
  
- El conveni de col·laboració pot emparar a un o diversos alumnes del mateix programa, podent-se firmar, per tant, un sol conveni amb cada empresa col·laboradora.
  
- Pot ser rescindit a petició de qualsevol de les parts.
  
- No implica relació laboral entre els/les alumnes i l'empresa. L'alumnat no tindrà, en cap cas, vinculació o relació laboral amb l'empresa; de fet, de formalitzar-se contracte laboral entre un alumne/a i l'empresa, es procedirà a comunicar-lo al centre educatiu o entitat promotora del programa quedant suspeses les pràctiques formatives.
  
- L'alumnat dels programes de garantia social promoguts per entitats col·laboradores segons l'Orde de 6 de juny del 2001, de les conselleries de Cultura i Educació i d'Economia, Hisenda i Ocupació (DOGV núm. 4.031, 28.06.2001), està cobert del risc d'accidents i responsabilitat civil enfront de danys a tercers per mitjà d'una pòlissa d'assegurança que estes subscriuen de conformitat amb l'apartat 12.1 de la dita orde.
  
- Pel que fa a l'alumnat d'IES i CPEE participant en els programes de garantia social, s'estarà al que disposa el contracte d'assegurança de responsabilitat civil de la Conselleria de Cultura i Educació acordat pel Consell de la Generalitat Valenciana l'1 d'agost de 1988 i la seua pròrroga per a este curs.
  
- Suposa un programa formatiu per a l'alumnat «en pràctiques» acordat entre el centre promotor del programa (professor/a tutor/a) i l'empresa.
  
d) El conjunt d'activitats formativoproductives, ordenades en el temps i en l'espai, que ha de realitzar un alumne durant les hores establides en el conveni o concert de col·laboració, constituïx el programa formatiu del mòdul de pràctiques d'un programa de garantia social.
  
Dites activitats han de constituir el complement final per a aconseguir la realització de les unitats de competència que conformen el perfil del dit programa.
  
La programació i desenrotllament del programa formatiu del mòdul de pràctiques s'atendrà al que disposa les ordes i resolucions en vigor.
  
A l'hora de programar el mòdul de pràctiques és convenient tindre en compte els següents aspectes previs:
  
- Inspirar-se en les situacions de treball corresponents al perfil professional del programa prenent com a referència directa les capacitats, relacions professionals i criteris d'avaluació definits per a l'àrea de formació específica en el projecte socioeducatiu i programació d'aquest.
  
- Ser real, prefixat i possible de portar a terme, per a la qual cosa haurà de tindre en compte els recursos, organització i naturalesa dels processos productius o de servicis del centre de treball concret.
  
- Suposar un nivell d'exigència per a l'alumnat tal que li permeta total desimboltura entre els altres treballadors i respectar les normes de seguretat i higiene establides.
  
- Evitar tasques repetitives no rellevants per a l'adquisició de destreses i, si és procedent, possibilitar la rotació pels distints llocs de treball o seccions de l'empresa, propis del perfil professional del programa.
  
- Explicitar la temporització: duració de les activitats i període de realització.
  
Quart. Programacions
  
1. Els centres o institucions responsables del desenrotllament d'un programa de garantia social hauran d'elaborar la seua programació general i les programacions didàctiques de les àrees i activitats corresponents, atenent al que disposa l'apartat 9 de la citada Orde de 24 de febrer de 2000 (DOGV núm. 3.708, 14.03.2000), modificada per Orde de data 16 de març de 2001 (DOGV núm. 3.971, 02.04.2001).
  
2. En tot cas, correspon a l'equip educatiu dels programes de garantia social:
  
- l'elaboració de la programació general i de les programacions didàctiques de les àrees que l'integren.
  
- l'organització dels horaris i espais necessaris per a la impartició dels programes.
  
3. L'elaboració de les programacions didàctiques per part dels centres docents es ferà amb la col·laboració del Departament d'Orientació, a partir de les propostes curriculars i de la documentació de suport aportades per la Direcció General d'Ordenació i Innovació Educativa i Política Lingüística i de la Direcció General de Formació i Qualificació Professional.
  
4. Les programacions didàctiques han d'estar adaptades a les condicions i característiques dels jóvens, a l'entorn sociolaboral i als recursos disponibles. Així mateix, han d'estar articulades prenent com a referència la proposta curricular de l'Àrea de Formació Professional Específica, mantenint la seqüència i distribució temporal dels mòduls que la componen.
  
5. En les programacions didàctiques de cada una de les àrees, s'haurà d'especificar els criteris d'avaluació que serviran de referència per a la qualificació dels alumnes (annex II).
  
6. Tant la programació general com les programacions didàctiques de cada programa de garantia social, es remetran, abans del 20 d'octubre de 2001 a les direccions territorials corresponents, per a la seua supervisió, per part de la Inspecció Educativa, amb l'objecte d'assegurar la seua adequació als plantejaments de l'Orde de 24 de febrer de 2000 i a les normes dictades en les presents Instruccions.
  
Quint. Avaluació de l'alumnat
  
1. D'acord amb el que establix l'apartat 10 de l'Orde de 24 de febrer de 2000 de 24 de febrer del 2000 (DOGV 3.708 de 14.03.2000), modificada per Orde de data 16 de març del 2001 (DOGV 3.971, 02.04.2001), l'avaluació dels alumnes que participen en programes de garantia social serà contínua, a fi de detectar les dificultats en el moment en què es produïsquen, investigar les causes d'aquestes i adoptar les mesures correctores oportunes. Tindrà com a referència els objectius i criteris d'avaluació establits en les programacions didàctiques i en les orientacions respecte d'això de l'annex II a esta resolució, així com el grau de maduresa aconseguit en relació amb els objectius assenyalats en l'article 2 de l'orde citada.
  
2. Per als distints moments del procés d'avaluació es tindran en compte les orientacions següents:
  
A. Avaluació Inicial.
  
Al començament del curs s'estudiarà el nivell d'accés de l'alumnat quant a actituds, capacitats, coneixements bàsics i nivell d'ocupacionalitat, de forma que el procés d'ensenyança-aprenentatge puga adquirir el caràcter d'individualització que els presents programes requerixen, fent-se explícites les adaptacions i suports necessaris que per a cada alumne.
  
Els resultats de l'avaluació inicial quedaran arreplegats en la pàgina 2 de la carpeta-expedient de l'alumne. Annex IV.
  
B. Avaluació Contínua.
  
Cada professor farà el seguiment i l'avaluació de la component formativa que impartix, referida a cada u dels alumnes, deixant constància, almenys, de:
  
- L'assistència.
  
- La participació.
  
- El grau de consecució de les capacitats reflectides en els objectius.
  
- El grau d'assimilació dels continguts.
  
- Les qualificacions numèriques parcials obtingudes en cada una de les tres àrees assenyalades en l'apartat deu de l'orde de referència.
  
- Les accions educatives complementàries que l'alumne necessite.
  
Se celebraran, almenys, tres sessions d'avaluació en què es podran qualificar els mòduls i àrees de cada programa. S'informarà als interessats i a les seues famílies dels resultats de les avaluacions pel procediment que es considere més oportú, deixant constància per escrit de tals notificacions i del procediment seguit a l'efecte.
  
L'avaluació serà realitzada per l'equip de professors del respectiu programa, assessorats, si és procedent, pel psicòleg/psicòloga municipal o pel Departament d'Orientació de l'entitat promotora (en el cas de centres escolars).
  
El professor tutor tindrà la responsabilitat de coordinar les sessions d'avaluació, i alçarà acta del seu desenrotllament, fent constar en ella els acords i decisions adoptades.
  
L'equip educatiu omplirà la Fitxa de Síntesi d'Avaluació Contínua (segons el model de l'annex IV, pàgina 3), que formarà part de l'expedient personal de cada alumne i serà el document bàsic que reflectisca el seu procés d'aprenentatge en cada un dels components formatius del programa.
  
C. Avaluació Final
  
Representa el resultat del seguiment i l'avaluació de tot el procés formatiu i donarà lloc a les qualificacions de les tres àrees de Formació Professional Específica, Formació i Orientació Laboral i Tutorial i Formació Bàsica.
  
En tot cas, és convenient registrar, valorar i tindre en compte:
  
- L'assistència i participació activa en les activitats formatives programades.
  
- L'evolució positiva en el desenrotllament personal de l'alumne quant a motivació, implicació i integració social.
  
- La posada en pràctica de les actituds i tècniques bàsiques adquirides, relatives a habilitats socials i d'autocontrol.
  
- La millora del seu nivell d'ocupacionalitat.
  
- La participació en les corresponents activitats esportives i/o socioculturals, el suficient desenrotllament d'actituds participatives i l'adquisició d'hàbits positius.
  
L'expressió de l'avaluació final es realitzarà en termes de qualificacions, que es formularan en xifres d'1 a 10, sense decimals.
  
3. Al terme de cada programa s'omplirà l'acta d'avaluació final segons el model de l'annex V.
  
L'acta comprendrà la relació nominal dels alumnes matriculats en el programa i que almenys hagen superat un dels mòduls de la Formació Professional Específica d'aquest, junt amb les qualificacions dels dits mòduls i de les àrees formatives. En l'última columna de l'acta es farà constar la nota mitjana d'aquells alumnes que hagen superat tots els mòduls de Formació Professional Específica integrants del programa així com la Formació Bàsica i la Formació i Orientació Laboral i Tutorial amb qualificació igual o superior a cinc. En cas contrari, es barrarà la casella per a la seua anul·lació. La mitjana s'expressarà amb decimals fins a les centèsimes. Al dors de l'acta s'inclourà una breu descripció dels mòduls de la Formació Professional Específica indicant el nombre total d'hores que l'integren.
  
L'acta d'avaluació final serà firmada per tots els professors del programa amb el vistiplau de la direcció del centre o representant legal de l'entitat, si és procedent. Firmada l'acta, serà remesa en triple versió a la Direcció Territorial de Cultura i Educació corresponent, durant els 15 dies següents a la finalització del curs, perquè, una vegada visada per la Inspecció Educativa, siguen expedits els certificats a què fa referència l'apartat dotzé.
  
Els expedients acadèmics i les actes d'avaluació quedaran arxivats en l'entitat promotora, o secretaria del centre.
  
Sext. Certificat final
  
1. Certificats
  
De conformitat amb el que establix l'article 11 de l'Orde de 24 de febrer de 2000 (DOGV núm. 3.708, 14 de març de 2000), els alumnes i les alumnes que hagen participat en el programa de garantia social rebran un certificat en què constarà per a les àrees de Formació Bàsica i de Formació i Orientació Laboral i Tutorial, per a cadascun dels mòduls superats amb avaluació positiva de la Formació Professional Específica, el nombre total d'hores cursats i les qualificacions obtingudes.
  
S'entén com a participació en el programa, la superació de, almenys, un dels mòduls integrants d'aquest.
  
Així mateix la superació de cada mòdul de la Formació Professional Específica suposarà, almenys, l'assistència amb aprofitament per part de l'alumne dels dos terços del total d'hores que l'integren.
  
Els alumnes que superen un d'estos programes amb una qualificació igual o superior a cinc en tots els mòduls integrants de la Formació Professional Especifica - segons la programació inicial d'aquesta ?, la Formació Bàsica i la Formació i Orientació Laboral, disposaran d'una puntuació de partida que se sumarà a la puntuació obtinguda en la prova d'accés als cicles formatius de grau mitjà. La dita puntuació s'obtindrà multiplicant la mitjana aritmètica de les qualificacions obtingudes en les àrees de Formació Bàsica, de Formació i Orientació Laboral i de cadascun dels mòduls que componen l'àrea de Formació Professional Específica, pel coeficient 0,1. En l'obtenció d'esta mitjana es contemplaran decimals fins a les centèsimes.
  
En el certificat d'aquells/es alumnes que hagen participat en un programa de garantia social i no superen alguna de les àrees o mòduls components del mateix, no es reflectirà la nota mitjana obtinguda. Estos alumnes, per tant, no disposaran de la mencionada puntuació de partida en les proves d'accés als cicles formatius de grau mitjà.
  
Els certificats s'expediran per les direccions territorials de Cultura i Educació, en imprés que es facilitarà oportunament, per a l'emplenament previ per les entitats, les quals els presentaran en la corresponent direcció territorial durant els 15 dies següents a la conclusió del curs.
  
2. L'Informe d'Orientació
  
Els certificats aniran acompanyats d'un informe d'orientació sobre el futur acadèmic i professional de l'alumne, que no serà prescriptiu i tindrà caràcter confidencial. Serà elaborat per l'equip de professors, amb la col·laboració si és procedent del Departament d'Orientació, i es farà arribar a l'alumne de forma que quede garantida la confidencialitat que l'orde citada li atribuïx. L'Informe d'Orientació Acadèmica i Professional anirà firmat pel professor tutor, amb el vistiplau de la direcció del centre o representant legal de l'entitat i, si és procedent, del cap del Departament d'Orientació (segons el model de l'annex IV, pàgina 4).
  
Amb independència del moment en què l'alumne abandone el programa, els documents citats només podran ser expedits després de finalitzar el corresponent curs acadèmic.
  
Sèptim. Seguiment i memòria final
  
El seguiment de la programació general i de les programacions didàctiques de les àrees i activitats del programa haurà de ser realitzat per l'equip educatiu amb la supervisió de la Direcció d'Estudis o del representant legal de l'entitat, de mode permanent, deixant constància de les tasques realitzades respecte d'això.
  
Al finalitzar cada trimestre es realitzaran les sessions de supervisió, seguiment i coordinació de les programacions i avaluacions realitzades.
  
- Memòria final
  
Finalitzat el programa de garantia social, i d'acord amb el que disposa l'apartat 12 de l'orde de referència, el seu responsable elaborarà una memòria (segons l'esquema de l'annex VII), que serà remesa, durant els 15 dies següents a la conclusió del curs, a les direccions territorials de Cultura i Educació (Unitat d'Inspecció Educativa) i àrees territorials d'Ocupació corresponents
  
Octau. Professorat
  
Els programes, en totes les modalitats, seran desenrotllats per un equip educatiu de base, la composició del qual s'ajustarà al que establix l'apartat 8 de l'Orde de 24 de febrer de 2000 (DOGV núm. 3.708, 14.03.2000), modificada per Orde de data 16 de març de 2001 (DOGV núm. 3.971, 2.04.2001).
  
ANNEX II
  
Orientacions per a elaborar els criteris d'avaluació de les àrees dels programes de garantia social
  
\* Àrea de Formació Professional Específica:
  
Atenint-se als aspectes bàsics que definixen el perfil professional així com a les unitats de competència que l'integren, els criteris orientatius que poden determinar una qualificació positiva són:
  
- La suficient adaptació al procés d'ensenyança-aprenentatge.
  
- La consecució de les capacitats bàsiques professionals reflectides en els objectius de cadascun dels mòduls, establits en la proposta curricular.
  
- L'adquisició de la capacitació tecnicoprofessional mínima que possibilite al jove l'accés al món laboral.
  
\* Àrea de Formació i Orientació Laboral i Tutorial:
  
La qualificació positiva en la present àrea, estarà orientada per:
  
- L'observació d'una actitud activa i positiva en l'alumne respecte a la recerca d'ocupació i als compromisos i obligacions que això comporta.
  
- La presa de consciència del jove respecte a la seua situació enfront del treball: les seues expectatives, possibilitats i limitacions, quant a la seua ocupacionalitat.
  
- El coneixement bàsic i la utilització de la documentació, entitats i tràmits per a la recerca d'ocupació.
  
- El domini bàsic de tècniques i procediments de recerca d'ocupació.
  
- La seua sensibilització en relació a la importància de la seguretat i de la higiene en el treball, especialment en relació al perfil professional del programa.
  
\* Àrea de Formació Bàsica
  
L'avaluació de l'alumne en l'àrea de Formació Bàsica serà positiva quan haja aconseguit les capacitats mínimes necessàries per a la seua inserció activa en la societat. Açò és:
  
- L'adquisició i, si és procedent, la consolidació de les actituds, habilitats, tècniques i coneixements instrumentals bàsics propis de l'ensenyança obligatòria per a:
  
\* la seua actuació professional,
  
\* prosseguir estudis, especialment en la formació professional específica de grau mitjà,
  
\* l'enteniment, valoració, respecte, gaudi i convivència en relació amb si mateix, amb els altres i amb el medi,
  
\* la seua participació com a treballador i ciutadà responsable.
  
- El foment de l'esperit de col·laboració i de grup, i l'adquisició d'hàbits i normes de treball individual i en equip.
  
Per a obtindre la qualificació global de l'Àrea de Formació Bàsica, el professor responsable de la mateixa tindrà en compte, així mateix, els criteris d'avaluació que en la proposta curricular s'arrepleguen per a cadascun dels blocs de continguts dels components instrumentals: llenguatge, matemàtiques i socionatural, entenent-los com a components de l'àrea.
  
ANNEX VII
  
Esquema genèric per a elaborar la memòria final
  
- Portada amb les dades significatives.
  
- Sumari paginat.
  
- Presentació breu de les pàgines que seguixen.
  
I. HISTÒRIA I ENQUADRAMENT DEL PROGRAMA DE GARANTIA SOCIAL. (breument, ja que ha estat tractada al projecte inicial).
  
II. L'EQUIP EDUCATIU.
  
1. Composició, titulació i responsabilitats.
  
2. Tasques prèvies a l'inici del curs: coneixement de la zona i alumnat; adaptació del programa.
  
3. Coordinació de l'equip educatiu: reunions, tasques de revisió, ... etc.
  
III. ALUMNAT.
  
1. Difusió del programa, selecció i admissió (condicionants, procés, criteris..).
  
2. Evolució de la matrícula al llarg del curs: anàlisi de les principals causes d'absentisme. Mesures preses per tal d'evitar-ho.
  
3. Caracterització dels alumnes del programa. Mapa sociològic.
  
IV. INSTAL·LACIONS.
  
1. Descripció de la infraestructura i dels espais. Reformes d'adequació. Plànol.
  
2. Maquinària, eines i utillatge. Relació d'estes.
  
3. Necessitats.
  
V. ORGANITZACIÓ I METODOLOGIA.
  
1. Jornada, horari (total i per àrees) i calendari.
  
2. Metodologia global del curs (grups de treball, tipus d'organització, canals d'informació).
  
3. Criteris i instruments d'avaluació emprats (proves, entrevistes, treballs, exàmens..).
  
VI. RELACIONS QUE S'HAN DESENROTLLAT.
  
6.1.De connexió amb l'entorn.
  
6.2.Amb empreses i empresaris del perfil professional.
  
6.3.Amb altres programes de garantia social o projectes semblants.
  
VII. AVALUACIÓ DE RESULTATS.
  
7.1.En el pla socioeducatiu.
  
7.2.En el pla laboral.
  
7.3.Relació entre recursos i resultats.
  
VIII. CONCLUSIONS I PROPOSTES DE MILLORA.
  
IX. BALANÇ ECONÒMIC.